KIRJALLINEN KYSYMYS E-2601/99 esittäjä(t): Erik Meijer (GUE/NGL) komissiolle. Torjunta-aineiden ympäristövaikutusten ja ympäristön sietokyvylle aiheuttamien haittojen tutkiminen.



Virallinen lehti nro 225 E , 08/08/2000 s. 0180 - 0181



KIRJALLINEN KYSYMYS E-2601/99 esittäjä(t): Erik Meijer (GUE/NGL) komissiolle (11. tammikuuta 2000) Aihe: Torjunta-aineiden ympäristövaikutusten ja ympäristön sietokyvylle aiheuttamien haittojen tutkiminen 1. Onko komissio tietoinen, että Alankomaat ovat EU:n jäsenvaltioista pisimmällä maatalouden käyttämien myrkyllisten aineiden ympäristöhaittojen vähentämisessä, sillä maassa toimiva torjunta-aineiden tarkastuslautakunta (College voor toelating bestrijdingsmiddelen) on kieltänyt 42:n maataloudessa yhä käytössä olevan torjunta-aineen (niin kutsuttu kanavointilista) käytön vuoden 2000 alusta? 2. Onko komissio lisäksi tietoinen, että näiden edistysaskeleiden vuoksi Alankomaiden maatalouden kilpailuasema muiden jäsenvaltioiden vastaaviin yrityksiin nähden heikkenee, sillä näiden 42:n aineen käytöstä poistamisen jälkeen varsinkin perunan, kukkasipuleiden, sipuleiden, nurmikonsiemenen, pellavan ja papujen viljely vaikeutuu Alankomaiden maataloudessa huomattavasti, ellei muutu peräti mahdottomaksi? Tästä on seurauksena, että Alankomaiden maanviljelijät, jotka ovat jo nyt suuren paineen alla, joutuvat niin vaikeaan tilanteeseen, ettei konkursseilta voida välttyä, ja niin edistysaskeleesta saattaa tulla askel taaksepäin. 3. Voiko komissio kertoa missä määrin ja missä tahdissa Alankomaissa toteutetut toimet otetaan käyttöön muissa jäsenvaltioissa? 4. Mihin toimiin EU on ryhtynyt tai aikoo ryhtyä maatalouden käyttämien myrkyllisten aineiden aiheuttamien haittojen vähentämiseksi (edelleen) kaikkialla EU:ssa, vaikka se tapahtuisikin maatalouden tehokkuuden ja tuottavuuden kustannuksella? 5. Onko komissio valmis yhdistämään ympäristöhaittojen vähentämisen ja kilpailun vääristymien estämisen pyrkimykset, jotta sellainen kaikkia EU-jäsenmaita sitova torjunta-aineita koskeva direktiivi tulisi voimaan, joka olisi vähintään yhtä tiukka kuin jo nyt Alankomaissa voimassaolevat määräykset? David Byrnen komission puolesta antama vastaus (14. helmikuuta 2000) 1. Komissio on tietoinen, että Alankomaat on vastikään tarkastanut uudelleen useiden kasvinsuojeluaineiden tehoaineiden luvat. 2. Kasvinsuojeluaineiden markkinoille saattamisesta 15 päivänä heinäkuuta 1991 annetussa neuvoston direktiivissä 91/414/ETY(1) säädetään, millä edellytyksillä jäsenvaltiot voivat antaa hyväksynnän kasvinsuojeluaineille. Direktiivissä säädetään, että kaikki markkinoilla heinäkuussa 1993 olleet tehoaineet on arvioitava uudelleen. Arviointia toteutetaan parhaillaan. Komissio aikoo antaa vuoden 2000 alkupuolella uuden asetuksen, jolla nopeutetaan kyseistä arviointia. 3. Komissiolla ei ole tietoja siitä, missä laajuudessa muut jäsenvaltiot ovat ryhtyneet tai aikovat ryhtyä samoihin toimiin kuin Alankomaat. Komission tiedossa on kuitenkin, että myös muut jäsenvaltiot tarkastelevat uudelleen tiettyjen kasvinsuoja-aineiden lupia direktiivin mukaisesti. On syytä huomata, että kaikissa muissa jäsenvaltioissa ei välttämättä ole hyväksytty kaikkia tehoaineita, joiden käyttöön Alankomaat on puuttunut. 4. ja 5. Arvoisaa parlamentin jäsentä pyydetään tutustumaan edellä kohdassa 2 annettuun vastaukseen. Komissio laatii lisäksi parhaillaan neuvostolle ja parlamentille osoitettua tiedonantoa. Tiedonannossa otetaan huomioon ympäristöä koskevan viidennen toimintaohjelman ja sen uuden tarkistuksen tavoitteet sekä vuonna 1998 päättynyt monivuotinen hanke, johon kuuluivat komission työryhmässä kaikkien asianosaisten välillä käydyt keskustelut kuudesta raportista. Työryhmän asiakirjat ja päätelmät ovat saatavilla komission www-sivuilla seuraavassa osoitteessa: http://europa.eu.int/comm/environment/ppps/home.htm (1) EYVL L 230, 19.8.1991.